ΓΡΑΠΤΗ ΕΡΩΤΗΣΗ E-0890/96 υποβολή: Ernesto Caccavale (UPE) και Riccardo Garosci (UPE) προς την Επιτροπή (17 Απριλίου 1996)

Θέμα: Τροποποιήσεις του κανονισμού 272/96 που αφορά τις επιστροφές για τις εξαγωγές του τομέως των μεταποιημένων προϊόντων με βάση τα οπωροκηπευτικά

Κατόπιν των υποβληθεισών από τρίτες χώρες καταγγελιών, σχετικά με τις επιπτώσεις που έχουν για τις διεθνείς συναλλαγές οι επιστροφές που χορηγούνται κατά τις εξαγωγές, η Ευρωπαϊκή Κοινότητα ανέλαβε να μειώσει προοδευτικά το επίπεδο στήριξης που παρέχει στις εξαγωγές γεωργικών προϊόντων με τον κανονισμό της αριθ. 3290 της 22ας Δεκεμβρίου 1994 ((ΕΕ L 349 της 31.12.1994, σελ.105.)) που αφορά τις προσαρμογές και τα μεταβατικά μέτρα που πρέπει να τεθούν σε εφαρμογή στον γεωργικό τομέα για την υλοποίηση των συμφωνιών οι οποίες συνήφθησαν στα πλαίσια του Γύρου της Ουρουγουάης.

Στην προκείμενη περίπτωση, ο κανονισμός 272/96 ((ΕΕ L 36 της 14.2.1996, σελ. 15.)) τροποποίησε το παράρτημα του Κανονισμού 1430/95 ((ΕΕ L 141 της 24.6.1995, σελ. 32.)) που όριζε νέους συντελεστές για τις επιστροφές κατά τις εξαγωγές. Το νέο παράρτημα εισάγει μια διάκριση μεταξύ δύο περιόδων:

- η πρώτη αφορά τα πιστοποιητικά που χορηγήθηκαν και τις αιτήσεις οι οποίες υπεβλήθησαν από τις 25 Οκτωβρίου 1995 έως τις 22 Φεβρουαρίου 1996 για τα οποία ισχύουν οι συντελεστές που ορίσθηκαν από τον αρχικό κανονισμό 1430/95 7

- η δεύτερη αντιθέτως, καλύπτει τα πιστοποιητικά που θα χορηγηθούν από το Μάρτιο του 1996 μέχρι τον Ιούνιο του 1996 και τις αιτήσεις που υπεβλήθησαν ή πρόκειται να υποβληθούν από τις 23 Φεβρουαρίου 1996 μέχρι τις 21 Ιουνίου 1996 για τις οποίες θα ισχύουν οι νέοι συντελεστές που ορίζονται από τον κανονισμό 272/96.

Το νέο αυτό καθεστώς αποβαίνει εις βάρος των επιχειρηματιών οι οποίοι, στηριζόμενοι στους συντελεστές που είχαν ορισθεί με τον πρώτο κανονισμό, συνήψαν συμβάσεις και ανέλαβαν δεσμεύσεις.

Για να παύσει αυτή η κατάσταση αβεβαιότητος, στην οποία βρέθηκαν τόσο η αγορά όσο και οι ενδιαφερόμενες επιχειρήσεις, ζητείται:

1. να αξιολογήσει η Ιταλική Κυβέρνηση το κατά πόσο είναι σκόπιμο να προσφύγει ενώπιον του Δικαστηρίου των Ευρωπαϊκών Κοινοτήτων για να ζητήσει την ακύρωση (σύμφωνα με το άρθρο 173 της Συνθήκης ΕΚ) του Κανονισμού αριθ. 272/96 7

2. να υιοθετηθούν, πρίν από τη λήξη του εξαμήνου της Ιταλικής Προεδρίας της Ευρωπαϊκής Ένωσης, όλα τα δυνατά μέτρα για να προληφθεί περαιτέρω επιδείνωση της καταστάσεως που θα μπορούσε να λάβει χώρα με την υιοθέτηση νέων νομοθετικών διατάξεων.

Απάντηση του κ. Fischler εξ ονόματος της Επιτροπής (13 Μαΐου 1996)

1. Η πρώτη ερώτηση των Αξιότιμων Μελών του Κοινοβουλίου δεν υπάγεται στην αρμοδιότητα της Επιτροπής.

2. Η Επιτροπή λαμβάνει όλα τα απαραίτητα μέτρα προκειμένου να διατηρηθούν οι ροές των εξαγωγών παρά τα ποσοτικά και δημοσιονομικά όρια που έχουν επιβληθεί από τη Συμφωνία GATT (Γενική Συμφωνία Δασμών και Εμπορίου) σχετικά με τη γεωργία. Ιδιαιτέρως όσον αφορά τις αποφλοιωμένες τομάτες, κύριο τομέα που επωφελείται από τις επιδοτήσεις κατά την εξαγωγή στον τομεά των μεταποιημένων προϊόντων βάσει οπωρολαχανικών, η Επιτροπή διαπιστώνει ότι παρά τη μείωση των ποσοστών επιστροφής που ισχύουν από τις 23 Φεβρουαρίου 1996, η ελκυστικότητα του ποσοστού για το εν λόγω προϊόν ήταν τέτοια, που οι αιτήσεις των πιστοποιητικών ανήλθαν σχεδόν στο πενταπλό της διαθέσιμης ποσότητας (28 423 τόνοι). Για το λόγο αυτό η Επιτροπή υποχρεώθηκε να δημοσιεύσει έναν συντελεστή μείωσης (κανονισμός (ΕΚ) αριθ. 355/96) ((ΕΕ L 50 της 29.02.1996. )) για τις αιτήσεις που κατατέθηκαν στις 23 Φεβρουαρίου 1996 κα να απορρίψει τις μεταγενέστερες αιτήσεις.